b'\n_START_ARTICLE_\nRolandas Vali\xc5\xabnas\n_START_SECTION_\nBiografija\n_START_PARAGRAPH_\n1971\xe2\x80\x931982\xc2\xa0m. mok\xc4\x97si Marijampol\xc4\x97s 5-ojoje vidurin\xc4\x97je mokykloje, kuri\xc4\x85 baig\xc4\x97 aukso medaliu. 1982-1984 m. atliko karin\xc4\x99 tarnyb\xc4\x85 tarybin\xc4\x97je armijoje. 1984-1989 m. Vilniaus universiteto (VU) Teis\xc4\x97s fakultete\xc2\xa0baig\xc4\x97 vienpakopes teis\xc4\x97s studijas ir \xc4\xafgijo teisininko kvalifikacij\xc4\x85, diplomuotas teisininkas._NEWLINE_1993 m. gav\xc4\x99s stipendij\xc4\x85, dalyvavo Seminare Baltijos \xc5\xa1ali\xc5\xb3 ir Lenkijos teisininkams Kopenhagoje (Danija). Studijavo Londono universiteto \xe2\x80\x9eQueen Mary & Westfield\xe2\x80\x9c koled\xc5\xbee (D. Britanijoje, 1994\xc2\xa0m.), JAV ir tarptautin\xc4\x97s teis\xc4\x97s akademijoje Dalase (1996\xc2\xa0m.). Sta\xc5\xbeavosi Romoje (Italija). 1999\xe2\x80\x932000\xc2\xa0m. Baltijos vadybos institute (BMI) baig\xc4\x97 magistro studij\xc5\xb3 program\xc4\x85 auk\xc5\xa1\xc4\x8diausio lygio vadovams (\xe2\x80\x9eExecutive MBA\xe2\x80\x9c). Verslo administravimo magistras (EMBA, 2000\xc2\xa0m.)._NEWLINE_Nuo 1989 m. Vilniaus 1-osios advokat\xc5\xb3 kontoros teisininkas, nuo 1990 m. advokatas. 1991\xe2\x80\x931992\xc2\xa0m. advokat\xc5\xb3 kontoros \xe2\x80\x9eForesta\xe2\x80\x9c advokatas. 1991-1992 metais Lietuvoje prad\xc4\x97jus taikyti verslo teis\xc4\x99, su draugais advokatais nusprend\xc4\x97 joje specializuotis ir konsultuoti u\xc5\xbesienio kapitalo \xc4\xafmones bei verslininkus. Tuomet Raimundas Lideika, Ar\xc5\xabnas Petrauskas bei Rolandas Vali\xc5\xabnas \xc4\xafsteig\xc4\x97 bendr\xc4\x85 advokat\xc5\xb3 kontor\xc4\x85, teikian\xc4\x8di\xc4\x85 i\xc5\xa1skirtinai verslo teisines konsultacijas._NEWLINE_Nuo 1992\xc2\xa0m. Rolandas Vali\xc5\xabnas vadovavo advokat\xc5\xb3 kontorai \xe2\x80\x9eLideika, Petrauskas, Vali\xc5\xabnas ir partneriai\xe2\x80\x9c. Nuo 2004 m. tinklo \xe2\x80\x9eLAWIN\xe2\x80\x9c Valdybos pirmininkas, LAWIN Vilniaus kontoros vadovaujantysis partneris. Nuo 2005 m. advokat\xc5\xb3 kontoros \xe2\x80\x9eLideika, Petrauskas, Vali\xc5\xabnas ir partneriai LAWIN\xe2\x80\x9c vadovas. Nuo 2015 m. gegu\xc5\xbe\xc4\x97s 13 d. advokat\xc5\xb3 kontoros \xe2\x80\x9eEllex Vali\xc5\xabnas ir partneriai\xe2\x80\x9c (sutr. \xe2\x80\x9eEllex Valiunas\xe2\x80\x9c) seni\xc5\xabnas ir vadovaujantysis partneris. Veiklos specializacija\xc2\xa0\xe2\x80\x93 \xc4\xafmoni\xc5\xb3 \xc4\xafsigijimai ir susijungimai, jungtin\xc4\x97 veikla ir bendros \xc4\xafmon\xc4\x97s, privatizavimas, \xc4\xafmoni\xc5\xb3 valdymas._NEWLINE_Kaip verslo teis\xc4\x97s advokatas minimas \xc4\xafvairiuose tarptautiniuose teis\xc4\x97s leidiniuose (\xe2\x80\x9eIFLR 1000\xe2\x80\x9c; \xe2\x80\x9eChambers Europe\xe2\x80\x9c; \xe2\x80\x9eLegal 500\xe2\x80\x9c). Teisinio \xc5\xbeinyno \xe2\x80\x9eThe International Who\xe2\x80\x99s Who of Business Lawyers\xe2\x80\x9c i\xc5\xa1rinktas geriausiu advokatu Lietuvoje \xc4\xafmoni\xc5\xb3 valdymo ir vienu geriausiu advokatu \xc4\xafmoni\xc5\xb3 \xc4\xafsigijimo ir susijungimo teis\xc4\x97s srityje (2008\xc2\xa0m.). Rolandas Vali\xc5\xabnas buvo Lietuvos advokat\xc5\xb3 tarybos pirmininko pavaduotoju (2002-2005 m.), Lietuvos jaun\xc5\xb3j\xc5\xb3 advokat\xc5\xb3 asociacijos prezidentu (1994-1997 m.), Tarptautin\xc4\x97s advokat\xc5\xb3 s\xc4\x85jungos (UIA) viceprezidentu (1991-2000 m.), Vilniaus Senamies\xc4\x8dio \xe2\x80\x9eRotary\xe2\x80\x9c klubo prezidentu (2008-2009 m.)._NEWLINE_Baltijos vadybos instituto d\xc4\x97stytojas. BMI d\xc4\x97sto kurs\xc4\x85 \xe2\x80\x9eBendrovi\xc5\xb3 valdymas\xe2\x80\x9c (Corporate Governance). Skait\xc4\x97 prane\xc5\xa1imus teisin\xc4\x97mis ir vadybos temomis \xc4\xafvairiose konferencijose (Lietuvoje ir u\xc5\xbesienyje). Dalyvavo Investuotoj\xc5\xb3 forumo konferencijoje \xe2\x80\x9e10 met\xc5\xb3 kuriant Lietuvos ateit\xc4\xaf kartu su Europos S\xc4\x85junga\xe2\x80\x9c, Lietuvos verslo konfederacijos ir \xe2\x80\x9eICC Lietuva" organizuotoje Paslaug\xc5\xb3 verslo vadov\xc5\xb3 konferencijoje \xe2\x80\x9ePaslaug\xc5\xb3 sektorius Lietuvoje: ar norai atitinka galimybes", Europos finans\xc5\xb3 forume (\xe2\x80\x9eEurofi\xe2\x80\x9c) ir kt. Buvo IBA teis\xc4\x97s verslo konferencijos Vilniuje pirmininkas. Teisini\xc5\xb3 publikacij\xc5\xb3 ir leidini\xc5\xb3 autorius bei bendraautoris._NEWLINE_Aktyviai dirba pritraukdamas investicij\xc5\xb3 \xc4\xaf Lietuv\xc4\x85, teikia patarimus d\xc4\x97l investicin\xc4\x97s aplinkos gerinimo \xc4\xafvairioms valstyb\xc4\x97s institucijoms ir \xc4\xafstaigoms. Eidamas valdybos pirmininko pareigas, vadovauja asociacijai \xe2\x80\x9eInvestuotoj\xc5\xb3 forumas\xe2\x80\x9c ir \xe2\x80\x9eInvestuok Lietuvoje\xe2\x80\x9c. Dirbo \xc4\xafvairiose darbo grup\xc4\x97se._NEWLINE_Kolekcionuoja paveikslus, \xc5\xbeem\xc4\x97lapius, ginklus. I\xc5\xa1leido lituanini\xc5\xb3 \xc5\xbeem\xc4\x97lapi\xc5\xb3 rinkin\xc4\xaf, \xc4\xafvairius Lietuvos dail\xc4\x97s albumus. Surinko ir visuomenei pristat\xc4\x97 XVI-XVIII am\xc5\xbeiaus istorin\xc4\x99 ginkluot\xc4\x99._NEWLINE_Moka angl\xc5\xb3, rus\xc5\xb3 bei lenk\xc5\xb3 kalbas.\n_START_SECTION_\n\xc5\xa0eima\n_START_PARAGRAPH_\nVed\xc4\x99s. \xc5\xbdmona Renata Vali\xc5\xabnien\xc4\x97 (g. 1965\xc2\xa0m.), gydytoja ginekolog\xc4\x97._NEWLINE_S\xc5\xabn\xc5\xabs Giedrius (g. 1989\xc2\xa0m.) ir Mantas Gabrielius (g. 2000\xc2\xa0m.). Dukros Gryt\xc4\x97 Marija (g. 1995\xc2\xa0m.) ir Elz\xc4\x97 Gintvil\xc4\x97 (g. 2006\xc2\xa0m.).'